ส.อ.ท.เผยยอดส่งออกรถยนต์ ธ.ค. หดตัว 0.61% มาที่ 86,120 คัน
ส.อ.ท.เผยยอดส่งออกรถยนต์ ธ.ค. หดตัว 0.61% มาที่ 86,120 คัน
18 ม.ค. 2560

นายสุรพงษ์ ไพสิฐพัฒนพงษ์ รองประธานและโฆษกกลุ่มอุตสาหกรรมยานยนต์ สภาอุตสาหกรรมแห่งประเทศไทย (ส.อ.ท.) เปิดเผยว่า ยอดส่งออกรถยนต์สำเร็จรูปในเดือนธ.ค.59 ว่า ส่งออกได้ 86,120 คัน ลดลง 0.61% จากธ.ค.58 จากเศรษฐกิจประเทศคู่ค้าชะลอตัวลง เช่น ตลาดตะวันออกกลาง แอฟริกา อเมริกากลาง และอเมริกาใต้ ขณะที่มูลค่าการส่งออกรถยนต์ อยู่ที่ 46,383.01 ล้านบาท ลดลง 0.07% จากธ.ค.58
ส่วนการส่งออกรถยนต์ ช่วงม.ค.-ธ.ค.59 ส่งออกอยู่ที่ 1,188,515 คัน ลดลง 1.36% จากปี 58 แต่มูลค่าการส่งออก  เพิ่มขึ้นจากปีก่อน 6.63% มาที่ 631,861.55 ล้านบาท
สำหรับด้านการผลิตรถยนต์ เดือนธ.ค. ผลิตได้ 135,792 คัน ลดลง 11.07% จากธ.ค.58 และลดลง 20.49% จากพ.ย.59
โดยจำนวนรถยนต์ที่ผลิตได้ในเดือนม.ค.-ธ.ค. 59 มีจำนวนทั้งสิ้น 1,944,417 คัน เพิ่มขึ้น 1.64% จากช่วงเดียวกันของปีก่อน
นายสุรพงษ์ กล่าวว่า ในปี 60 ส.อ.ท.ประมาณการผลิตรถยนต์ในปี 60 ที่ 2 ล้านคัน มากกว่าปี 59 ที่ผลิตได้จำนวน 1,944,417 คัน เพิ่มขึ้น 55,583 คัน หรือคิดเป็น 2.86% โดยแบ่งเป็นการผลิตเพื่อการส่งออกประมาณ 1.2 ล้านคัน เพิ่มขึ้นจากปี 59 ที่ผลิตได้ 1,167,574 คัน และผลิตเพื่อจำหน่ายในประเทศ 8 แสนคัน เพิ่มขึ้นจากปี 59 ที่ผลิตได้ 776,843 คัน 